Allen vnnde eynen isliken dar dussze etc. jn sunderheyt jw erszamen heren borghermeystere vnde radtmannen der stadt Abow jn Sweden don wy etc., dat vor vns, dar wy to radhe vorghaddert weren, irschenen is de erszame Lutke van Mynden, vnsze borgher, vnde hefft in der beste wysze etc. den boschedenen Hans Welczow kopghezellen afhendich alszo jeghenwardich em gheuende vnnde vorlenende ghanteze vullenkamene macht vnnd moghenheyt zodane schulde de Lutke vom Hans Molre kopghezellen etliker lakene kenden vnde andere ware haluen em vp ghuden ghelouen gheschicket noch to acht is na inholde zyner rekenschop van deme suluesten Hans Molre jn fruntschop to esschende edder myt rechte to irfordrende to bomanende etc.